'Wellington Street Waver' video | George Herald
'Wellington Street Waver' video
Thursday, 29 January 2015, 08:30
Rayneë Meyer op sy pos op die hoek van Stockenstrom- en Wellingtonstraat. Vir 'n kort video besoek www.georgeherald.com. Foto: Michelle Pienaar
GEORGE NUUS - "Hy maak my dag!" Só sê talle inwoners van Denneoord wat daagliks 'n hartlike wuif en breë glimlag van 'n vriendelike man by die verkeersligte op die hoek van Stokenstrom- en Wellingtonstraat ontvang.
Rayneë Meyer (30) se roeping is om mense te laat beter voel. Sedert September verlede jaar is hy elke dag - behalwe Sondae - op sy pos om seker te maak elke motoris, fietsryer en motor-fietsryer wat verby ry word ordentlik gegroet.
"Ek staan 05:00 soggens op om ontbyt te eet, dan stap ek af tot hier." Hy sê hy waai tot 09:00, dan stap hy terug huis toe.
Greybe Maartens wat gereeld daar verby ry voel of hy persoonlik gegroet word wanneer Rayneë vir hom waai.
"Elke keer as ek daar verby ry dan groet hy my met daai smile." Sherelene Lochenberg van Elite Appliances Repairs reken dit doen haar besigheid baie goed. "Vandat hy voor my winkel staan hoef ek net vir mense te sê ek's daar waar die man so vir die karre waai."
Sy ma, Margaret Meyer, sê Rayneë is verstandelik gestrem en is voor sy geboorte 'n skrale kans op oorlewing gegee. "Ek het my nie gesteur aan die dokters se waarskuwings nie - ek wou my kind graag hê. Hulle het gesê hy gaan dalk sonder arms en bene gebore word."
Rayneë is gebore in Port Elizabeth, en het skool gegaan by Eljada in Oudtshoorn en Carpe Diem in George. Die laaste tien jaar het Rayneë vir sy broer gewerk wat 'n plaaslike motorwerktuigkundige is. Hy het egter gevoel sy roeping is om eerder die mense te groet, sê sy ma. "Hy hou vol die mense is baie vriendeliker as sy kollegas. Ons los hom, want dit is wat hy graag wil doen," sê sy. "Maar jy weet dit is nogal snaaks, hy waai nie vir ons (die familie) wanneer ons verby ry nie."
"Aan die begin was die mense nie so vriendelik nie, maar toe begin ek vir hulle glimlag. Ek het 'n moeilike lewe gehad, maar daai een wat in die hemel woon het my lewe omgedraai. Ek wil nou ander mense se lewe omdraai."
Vir die eerste vyf jaar van Rayneë se lewe het hy in 'n hospitaal grootgeword. Hy het eers op 15-jaar die epileptiese aanvalle ontgroei, vertel sy ma. "Die dokters het gesê hy gaan nie ouer as sewe jaar oud word nie, maar kyk - hy het 30 gehaal!"